དེ་ཡང་བཙན་པོ་གླང་དར་གཤེགས་རྗེས།མངའ་བདག་འོད་སྲུངས་དང་ཁྲི་ལྡེ་ཡུམ་བརྟན་གཉིས་ཕན་ཚུན་ལོ་མང་འཐབ་སྟེ་བཙན་པོའི་རྒྱལ་རབས་འཐོར་ཞིག་ཏུ་བཏང་བའི་དབང་གིས་ཡུལ་གྲུ་སོ་སོ་ནས་རྣམ་པ་མི་འདྲ་བའི་འབངས་གྱེན་ལོག་བྱས་པར།ཐོག་མར་མདོ་ཁམས་ནས་དབའས་ཁོ་གཉེར་ལེགས་སྟེང་སོགས་ཀྱིས་གཙོ་བྱས་ཏེ་འབངས་གྱེན་ལོག་བྱས་པ་དང་།དེ་རྗེས་བྱ་གཅིག་འཕུར་བས་བྱ་བརྒྱ་དཀྲོགས་པ་ལྟར་རིམ་བཞིན་དབུས་གཙང་གི་ཡུལ་གྲུ་དུ་མར་གཅིག་རྗེས་གཉིས་མཐུད་ཀྱི་འབངས་གྱེན་ལོག་མང་དུ་བྱུང་བ་ཡིན་ཏེ།དབུ་རུར་འབྲོ་སྦས་འཁྲུགས་པ་ལ་བརྟེན་ནས་དབའས་ལོ་ཁོ་ལོ་ཆུང་གིས་ལག་དཔོན་བྱས་ཏེ་གྱེན་ལོག་བྱས་པ་དང་གཡོ་རུར་ཞང་རྗེ་གསས་སྣེ་བཙན་གྱིས་དཔོན་གཡུ་སྣེ་བསད་རི་མགུལ་ལ་ཡུར་བ་བཟོ་རུ་བཅུག་པས་རི་མགུལ་གཅོད་པ་ལས།མི་མགུལ་གཅོད་པ་སླ་ཞེས་སྨྲས་ནས་མཆིམས་ཀོང་མི་དྲུག་གི་མགོ་ཁྲིད་དེ་གྱེན་ལོག་བྱས་པ་སོགས་ཀྱིས་སྐབས་དེའི་བྲན་གཡོག་བདག་པོའི་གྲལ་རིམ་ལ་རྡུང་རྡེག་ཚ་དྲག་ཅིག་བཏང་བར་གསལ།